Marglistamaðurin, Heiðrik á Heygum, fekk fyrr í vikuni Listaflog-stuðulin fyri 2018. Páskaaftan stendur hann í tveimum stovum í Nólsoy og upptraðkar akustiskt. HEIDRIK/Heiðrikur á Heygum er listamaður, filmsleikstjóri og tónleikari. Hann er nýligani fluttur heim aftur til Havnar aftaná at hann hevur fingið prógv frá listaskúla í Reykjavík. Hann flutti til Íslands í 2014, og brúkti fyrstu tíðina til at gera upptøkurnar til útgávuna «Funeral», sum kom í 2016. Í sendingini Kvørnin hjá Kringvarpinum segði Urð Johannesen at Heidrik á Funeral rættiliga foldar seg út sum sangara, og at útgavan er flott, gjøgnumførd og persónlig. Tónleikurin hjá Heiðriki kann tulkast sum melankolskur, myndaríkur við einum farra av skemti í sær. Tónleikurin hevur sínar røtur í jazztónleikinum sum var frammi í árunum frá 1920 til 1950’ ini. Hansaras arta rødd hevur verið samanborin við tónleikarar sum Anohni úr Antony and the Johnsons og Roy Orbison. Listaflogstuðulin skal brúkast til eina framsýning á Det Nordatlantiske Fyr í Hanstholm í Danmark í oktober, og eftir hetta verður framsýningin eisini sett upp í Føroyum. Talan er um eina video-innstallatións-framsýning, hvørs endamál er at lýsa Føroyar sum eina livandi veru. Hann hevur í fleiri ár arbeitt innan fleiri listagreinar. Vit kenna hann millum annað frá tónleika- og filmsframleiðslu, men nú sleppa vit á fyrsta sinni at síggja hann á einum føroyskum festivali sum tónleikara.